
         Valstybės įmonė Lietuvos automobilių kelių direkcija (toliau – Kelių direkcija) išnagrinėjo Susisiekimo ministerijos 2020 m. liepos 27 d. raštu Nr. 2-3724 „Dėl rašto persiuntimo“ persiųstą Jūsų 2020 m. liepos 22 d. raštą Nr. S-047 „Dėl atvykimo iki naujosios perkėlos Smiltynės pusėje organizavimo“.
         Tolimojo susisiekimo autobusų prastovos eilėse prie Smiltynės keltų perkėlos per Klaipėdos valstybinio jūrų uosto akvatoriją trunka kasmet vasaros dviejų mėnesių laikotarpiu. Valstybinės reikšmės kelių projektavimo, rekonstravimo, taisymo (remonto) įgyvendinimas priklauso nuo Kelių priežiūros ir plėtros programos finansavimo galimybių. Lietuvoje yra 4928 km valstybinės reikšmės krašto kelių su asfalto danga. Kelių direkcija parengė ilgalaikę Valstybinės reikšmės kelių priežiūros ir plėtros nuo 2019 iki 2035 metų strategiją ir informuoja, kad buvo atlikti valstybinės reikšmės kelių su asfalto danga tyrimai ir parengtas naujas Rekonstruotinų ir kapitaliai remontuotinų krašto kelių ruožų prioritetinės eilės sąrašas. Pagal sąrašą (jis paskelbtas Kelių direkcijos interneto svetainėje) planuojama kiekvienais metais remontuoti apie 110 km krašto kelių. Kelių direkcija pagal kompetenciją žino apie krašto kelio Nr. 167 Smiltynė–Nida ruožų nuo 3,46 iki 6,97 km (218 vieta minėtame sąraše) ir nuo 0,39 iki 3,46 km (340 vieta minėtame sąraše) būklę: šiuose ruožuose kelio danga, atitinkamai pagal minėtos prioritetinės eilės sąraše užimamą vietą, neatitinka krašto kelių dangoms pagal nustatytas kelio kategorijas keliamų reikalavimų. Tikėtina, kad minėti valstybinės reikšmės krašto kelio Nr. 167 Smiltynė–Nida ruožai, atsižvelgus į kelių srities finansines galimybes, galės  būti, parengus projektus, remontuojami.

